
ŠAKIŲ RAJONO SAVIVALDYBĖS MERAS

POTVARKIS
DĖL APDOVANOJIMO PADĖKOS RAŠTAIS

2022 m. balandžio 29 d. Nr. MP-
Šakiai

Vadovaudamasis Lietuvos Respublikos vietos savivaldos įstatymo 20 straipsnio 4 dalimi, 
apdovanoju Padėkos raštais:
Šakių ligoninės vyresniąją buhalterę Zitą Aleknavičienę - už ilgametį ir nepriekaištingą darbą, kasdien dėliojant skaičius taip, kad visiems visko užtektų ir visi būtų patenkinti, už sėkmingai prognozuojamą ir savalaikį ligoninei reikalingų gydymo priemonių įsigijimą, tikslią šių resursų apskaitą. Sąžiningas pareigų atlikimas visada sugrįžta dar didesniu pasitikėjimu ir naujomis galimybėmis, nes jokia kita dorybė nėra taip plačiai pripažinta kaip patikimumas. Nuoširdžiai dėkodamas linkiu įgyvendinti visus planus ir svajones, tegul lydi sveikata, šviesios dienos ir malonios staigmenos.
Šakių ligoninės Fizinės medicinos ir reabilitacijos gydytoją Eglę Šablevičienę - už profesionaliai, kantriai ir rūpestingai atliekamas savo pareigas, už suvokimą, kad atsakomybė ir įžvalgumas puikiai dera su Jūsų vidiniu nusiteikimu, nes žmogaus elgesys yra jo asmenybės, o bendravimas - proto rodiklis, už ištikimybę ir meilę savo gimtajam Šakių kraštui ir jo žmonėms.
Sveikindamas profesinės šventės proga linkiu sėkmės kilnioje veikloje, tegul lydi stipri sveikata ir daugybė šviesių ir viltingų dienų. 
Šakių ligoninės biomedicinos technologę Birutę Beizarienę - už neišsenkančią energiją, puikias profesines žinias, jų teisingą, savalaikį, efektyvų pritaikymą, užtikrinant ligoninėje atliekamų laboratorinių tyrimų kokybę, už asmenines savybes, kurios nuoširdžiai atitinka teiginį, kad visada žmonėms galima padaryti kokią nors paslaugą, net jeigu tai būtų tik keli padrąsinantys žodžiai, švelnus rankos spustelėjimas ar nuoširdi šypsena, kuri, beje, visada pakelia viso Jūsų kolektyvo nuotaiką. Sveikindamas profesinės šventės proga linkiu stiprios sveikatos ir neblėstančio moteriško žavesio.
Šakių ligoninės gydytoją radiologę Albiną Ubartienę - už nuolatinį profesinį tobulėjimą, kuris lemia pacientų ligų diagnozavimo savalaikiškumą ir gydymo sėkmę, už suvokimą, kad gyvenimas gali ir turi turėti tikslą, o mokėjimas jo siekti padeda sutelkti dėmesį į esmę, tad dažnai daro mūsų veiklą įdomesne, prasmingesne bei sėkmingesne, už pagarbą kolegoms ir pacientams. Sveikindamas profesinės šventės proga linkiu, kad didžiosios malonės Jums sklistų iš Dangaus, o mažosios - iš žmogaus. Būkite sveika ir laiminga.
Šakių ligoninės bendrosios praktikos slaugytoją Laimutę Viliušienę - už ilgametį, nepriekaištingą ir atsakingą darbą, pasiryžimą ir pareigą dirbti sunkiausiose ir reikalingiausiose ligoninės veiklos srityse, už kantrybę, įžvalgas, o kartais ir savanorystę, kasdien bendraujant su žmonėmis, kurių jausmai, išgyvenimai, poreikiai dažnai paliečia ir Jūsų jausmus.
Sveikindamas profesinės šventės proga linkiu šviesių dienų, stiprios sveikatos, artimųjų meilės ir palaikymo.
Šakių ligoninės Chirurgijos skyriaus vedėją Ramūną Mikulionį - už puikius profesinius gebėjimus ir chirurginių pacientų gydymo rezultatus, atsakingus sprendimus organizuojant chirurginę pagalbą rajono gyventojams ir atkaklumą užtikrinant, kad ligonio gerovė yra svarbiausias mediko tikslas. Sveikindamas profesinės šventės proga linkiu visokeriopos sėkmės ir stiprios sveikatos.
Šakių ligoninės Chirurgijos skyriaus ūkio reikalų tvarkytoją Aušrą Švelnienę - už didžiulį rūpestingumą, darbštumą ir atsakingą veiklą, užtikrinant pacientų slaugos poreikius, už suvokimą, kad gydyti gali ne tik vaistai, bet ir deramas dėmesys, pagarba ir atjauta. Sveikinu profesinės šventės proga linkėdamas visokeriopos sėkmės.
Gelgaudiškio ambulatorijos bendrosios praktikos gydytoją Ramutę Poškevičienę - už ilgametį darbą su net keliomis Gelgaudiškio žmonių kartomis - vienus į gyvenimą sutinkant, kitus iš jo oriai palydint, tretiems negailint ypatingo jautrumo, švelnumo, reiklios pagarbos ir principingumo parodant, kad nebūtinai patogiausias ir lengviausias kelias lemia norimą rezultatą, kad dėl savo sveikatos reikia dirbti kartu su šeimos gydytoju. Linkiu stiprios sveikatos ir džiaugsmo kiekviena diena.
Šakių pirminės asmens sveikatos priežiūros centro bendrosios praktikos slaugytoją Viliją Matijošaitienę - už atsakingą, nelengvą, nuoširdų darbą mobiliajame punkte, tikrinant rajono gyventojus dėl COVID-19 susirgimų nustatymų, už tai, kad turite gilų pareigos ir atsakomybės suvokimą, kuriam neturėjo įtakos jokie išoriniai nepatogumai, už tai, kad buvote stipri ir savim pasitikinti tada, kada to mums visiems labiausiai reikėjo. Sveikindamas profesinės šventės proga linkiu visokeriopos sėkmės ir stiprios sveikatos.
Šakių pirminės asmens sveikatos priežiūros centro laikinai einančią direktoriaus pareigas Laurą Rusakevičienę - už didžiulį, atsakingą, nuoširdų organizacinį darbą COVID-19 pandemijos suvaldyme, už sklandų mūsų rajono žmonių skiepijimo koordinavimą, už prisiimtą atsakomybę, iškilus nenumatytiems atvejams ir aplinkybėms, už laiką, skirtą tarnystei visiems mums. 
Sveikindamas profesinės ir asmeninės šventės proga linkiu visokeriopos sėkmės ir šviesių dienų.
Liaudiškų šokių grupės „Pynė“ šokėjams (Smiltei Subačiūtei, Gintarei Pakalkaitei, Simonai Čereškevičiūtei, Godai Beniušytei, Evelinai Morkevičiūtei, Modestai Bacevičiūtei, Justei Gudiškytei, Jardanai Lažauninkaitei, Jorūnei Vilčinskaitei, Martynui Martinaičiui, Pauliui Bendžiūnui, Erikui Valaičiui, Liudui Balčiūnui, Justui Mačiulaičiui, Matui Stankūnui, Robertui Abručiui, Edvinui Mileriui, Šarūnui Martinaičiui) - už tai, kad net dvylika metų buvote šokių kolektyvo „Pynė“ veidu, kad į jūsų kasdieninę veiklą gražiai įsipynė mūsų tradicijos, liaudiškas šokis, tautinis kostiumas, ilgas ir kantrus darbas plačiai atvėrė duris į Lietuvos dainų ir šokių, respublikines Moksleivių dainų šventes, į Lenkijos, Bulgarijos, Turkijos, Latvijos tarptautinius festivalius, tapote daugybės konkursų laureatais. Pelnytas „Aukso paukštės“ apdovanojimas kaip geriausiam šokių kolektyvui, - ir vadovės Vitalijos profesionalumo įrodymas. Jūsų karta „Pynės“ istoriją padarė išskirtinę ir įsimintiną. Veržkitės pirmyn, priimkite gyvenimą su pasitikėjimu ir tvirtumu. Viską darykite taip, kad ir toliau žmonės stebėtųsi Jūsų talentu.

Savivaldybės meras				                       Edgaras Pilypaitis 

Tarybos ir mero sekretoriato vedėja

